Seun verdwyn toe hy gaan jagDie polisie se honde-eenhede van Cradock en Oos-Londen is ingespan om te help soek. Foto: Verskaf Die soektog na ŉ sewejarige seun het ŉ gelukkige einde gehad nadat hy Saterdag in die Oos-Kaap vermis geraak het terwyl hy saam met ŉ vriend gaan jag het. Kapt. Mali Govender, polisiewoordvoerder, het gesê die seun en sy vriend het Saterdag in ŉ woud in die Mgwalana-gebied, suid van Peddie, gaan jag. “Die woud is baie dig en die twee seuns het mekaar in ŉ stadium verloor,” het Govender gesê. Die seun het hulp by gemeenskapslede ontbied toe hy agterkom sy vriend is weg. Die gemeenskap het dadelik na die seun begin soek. Toe hulle teen 20:00 steeds geen teken van hom kry nie, het ŉ plaaslike raadslid die Peddie-polisie ontbied. “Die polisie en gemeenskap het byeengekom en verder na die seun gesoek. Vroue het die koue weer trotseer en op die berg gaan sit en bid en angstig gewag vir enige nuus oor die vermiste kind.” Volgens Govender was die soekgebied onherbergsaam en moes die polisie hul honde-eenhede van Cradock en Oos-Londen inspan om te help soek. “Die seun se vriend het Sondagoggend een van die soekspanne vergesel en geneem tot by die punt waar hulle mekaar verloor het. Die spanne het verder gesoek en uiteindelik die seun se hulpkrete naby ŉ rivier gehoor.” Hulle het gaan ondersoek instel en die seun onder ŉ rotsbank langs ŉ rivier gevind waar hy geskuil het. ŉ Lid van die gemeenskap het in die rivier ingegaan om die kind te gaan haal. Polisiebeamptes het kort daarna by hulle aangesluit en gesorg dat die kind en gemeenskapslid na veiligheid gebring word. Die seun was veilig en ongedeerd en is kort daarna met sy familie herenig. Lt.genl. Liziwe Ntshinga, provinsiale polisiekommissaris van die Oos-Kaap, het die gemeenskap vir hul optrede bedank. “Die gemeenskap se samewerking was merkwaardig. Dit sou baie moeilik gewees het as hulle, veral die seun se vriend, nie die polisie bygestaan het nie,” het Ntshinga gesê.